b'\n_START_ARTICLE_\nP\xc3\xa4randvara jagamine\n_START_PARAGRAPH_\nP\xc3\xa4randvara on k\xc3\xb5ik p\xc3\xa4randaja \xc3\xb5igused ja kohustused, mis kanduvad p\xc3\xa4rijale \xc3\xbcle p\xc3\xa4randaja surma korral. P\xc3\xa4randvara jagamine on p\xc3\xa4rimise k\xc3\xa4igu l\xc3\xb5pp. P\xc3\xa4randvara jagamist saab n\xc3\xb5uda iga kaasp\xc3\xa4rija. P\xc3\xa4randvara jagamist reguleerib t\xc3\xa4psemalt P\xc3\xa4rimisseadus (edaspidi: P\xc3\xa4rS) \xc2\xa7-d 144-154.\n_START_SECTION_\nP\xc3\xa4randvara jagamise viisid\n_START_PARAGRAPH_\nP\xc3\xa4randvara saad jagada kaasp\xc3\xa4rijate kokkuleppel. Vaidluse korral toimub p\xc3\xa4randvara jagamine kohtus. _NEWLINE_Eristada saab t\xc3\xa4ielikku ja osalist p\xc3\xa4randvara jagamist. Osalise jagamise puhul eristatakse omakorda nii isikulist kui ka esemelist jagamist.\n_START_SECTION_\nT\xc3\xa4ielik p\xc3\xa4randvara jagamine\n_START_PARAGRAPH_\nP\xc3\xa4rS \xc2\xa7 152 lg 1 j\xc3\xa4rgi m\xc3\xa4\xc3\xa4ratakse p\xc3\xa4randvara t\xc3\xa4ielikul jagamisel kindlaks, millised p\xc3\xa4randi hulka kuuluvad asjad v\xc3\xb5i nende osad, \xc3\xb5igused ja kohustused j\xc3\xa4\xc3\xa4vad igale kaasp\xc3\xa4rijale. See t\xc3\xa4hendab seda, et k\xc3\xb5ik p\xc3\xa4randvaras olevad esemed on jagatud ning need ei ole enam p\xc3\xa4rijate \xc3\xbchisomandis.\n_START_SECTION_\nOsaline p\xc3\xa4randvara jagamine\n_START_PARAGRAPH_\nOsalist jagamist v\xc3\xb5ib liigitada isikuliseks ja esemeliseks jagamist. Isikuline osaline jagamine tuleb P\xc3\xa4rS \xc2\xa7 154 lg-st 1, mis \xc3\xbctleb, et p\xc3\xa4randvara on v\xc3\xb5imalik jagada \xc3\xbche v\xc3\xb5i mitme kaasp\xc3\xa4rija n\xc3\xb5udel. Sellisel juhul j\xc3\xa4tkavad teised kaasp\xc3\xa4rijad j\xc3\xa4tkavad vara kasutamist \xc3\xbchiselt ning jagamist n\xc3\xb5udnud p\xc3\xa4rijatele h\xc3\xbcvitatakse nende osa p\xc3\xa4randvarast. Esemelise osalise jagamise korral k\xc3\xa4sutatakse konkreetset p\xc3\xa4randvara hulka kuuluvat eset, mis v\xc3\xa4ljub seet\xc3\xb5ttu kaasp\xc3\xa4rijate \xc3\xbchisusest. Kaasp\xc3\xa4rijate \xc3\xbchisus kehtib \xc3\xbclej\xc3\xa4\xc3\xa4nud p\xc3\xa4randvara suhtes edasi.\n_START_SECTION_\nP\xc3\xa4randvara jagamise reeglid\n_START_PARAGRAPH_\nP\xc3\xa4randvara jagamiseks m\xc3\xa4\xc3\xa4ratakse kindlaks, millised konkreetsed p\xc3\xa4randi hulka kuuluvad asjad, \xc3\xb5igused ja kohustused j\xc3\xa4\xc3\xa4vad igale kaasp\xc3\xa4rijale. P\xc3\xa4randvara jagamisel arvestatakse iga p\xc3\xa4rija p\xc3\xa4randiosa suurust ning l\xc3\xa4htutakse p\xc3\xa4randvara hulka kuuluvate asjade harilikust v\xc3\xa4\xc3\xa4rtusest jagamise hetkel. Seaduse kohaselt tuleb p\xc3\xa4randvara hulka kuuluvaid asju jaotades arvestada iga kaasp\xc3\xa4rija erivajaduste ja huvidega, \xc3\xbchtlasi tuleb arvestada ka p\xc3\xa4randja poolt antud vara jagamise korraldustega.  P\xc3\xa4randaja alaneja sugulane (laps, lapselaps), kes on kaasp\xc3\xa4rijaks ja on p\xc3\xa4randajat \xc3\xbchises majapidamises v\xc3\xb5i majandus- v\xc3\xb5i kutsetegevuses oma vara v\xc3\xb5i t\xc3\xb6\xc3\xb6ga oluliselt abistanud ja p\xc3\xa4randvara on selle tulemusena s\xc3\xa4ilinud v\xc3\xb5i suurenenud, v\xc3\xb5ib p\xc3\xa4randvara jagamisel n\xc3\xb5uda selle eest p\xc3\xa4randvara arvel \xc3\xb5iglast h\xc3\xbcvitist (P\xc3\xa4rS \xc2\xa7 158)._NEWLINE_Eset, mida ei saa jagada reaalosadeks v\xc3\xb5i millele kaasomanike s\xc3\xa4testamine oleks ebapraktiline, antakse \xc3\xbchele p\xc3\xa4rijale. Kui p\xc3\xa4rijad ei j\xc3\xb5ua kokkuleppele, kellele ese anda, siis korraldatakse avalik v\xc3\xb5i p\xc3\xa4rijate vaheline enampakkumine. Enampakkumisel eseme eest saadud raha jagatakse p\xc3\xa4rijate vahel v\xc3\xb5rdeliselt nende p\xc3\xa4randiosa suurusega. P\xc3\xa4rijatevahelisele enampakkumisele l\xc3\xa4heb ka ese, millel on perekonnale eriline m\xc3\xa4lestusv\xc3\xa4\xc3\xa4rtus, kui v\xc3\xa4hemalt \xc3\xbcks p\xc3\xa4rija on selle m\xc3\xbc\xc3\xbcmisele vastu. Kui p\xc3\xa4randvara jagamisel osutub \xc3\xbchele p\xc3\xa4rijale j\xc3\xa4\xc3\xa4va vara v\xc3\xa4\xc3\xa4rtus suuremaks kui tema p\xc3\xa4randiosa, peab ta maksma \xc3\xbclej\xc3\xa4\xc3\xa4nud p\xc3\xa4rijatele rahalise h\xc3\xbcvitise. Kui esemed on kogumis, siis ei v\xc3\xb5i neid eraldada, kui kasv\xc3\xb5i \xc3\xbcks p\xc3\xa4rija on sellele vastu. (P\xc3\xa4rS \xc2\xa7159). Kui juhuslikult peaks ilmnema, et p\xc3\xa4randvara jagamisel on j\xc3\xa4etud mingi osa varast arvestamata, tuleb t\xc3\xa4iendavalt ka see osa \xc3\xa4ra jagada.'